SL Uradni list Evropske unije C 362/13

Sporočilo francoske vlade v zvezi z Direktivo 94/22/ES Evropskega parlamenta in Sveta o pogojih za izdajo in uporabo dovoljenj za iskanje, raziskovanje in izkoriščanje ogljikovodikov (1)

(Obvestilo o vlogah za izključni dovoljenji za iskanje tekočih ali plinastih ogljikovodikov, imenovani „Permis d’Europa Maritime“ in „Permis d’Europa Maritime Profond“)

(Besedilo velja za EGP)

2014/C 362/11

Z vlogo z dne 12. decembra 2013 sta družbi MAREX EU INC. in SOUTH ATLANTIC PETROLEUM UN SAS, katerih zastopnik v Franciji je Cabinet BONNA-AUZAS Avocats s sedežem na naslovu 6, rue Paul Valéry, 75116 Pariz, zaprosili za izključno dovoljenje za iskanje tekočih ali plinastih ogljikovodikov za obdobje petih let, imenovano „Permis d’Europa Maritime“.

Z vlogo z dne 28. februarja 2014 je družba GEOTECH HONGKONG Ltd, katere zastopnik v Franciji je YB CONSEIL EURL, s sedežem na naslovu 1897, route de Montjoly, RDL Résidence Man CIA – ADC DOM, 97354 Rémire-Montjoly, Cayenne, zaprosila za izključno dovoljenje za iskanje tekočih ali plinastih ogljikovodikov za obdobje petih let, imenovano „Permis d’Europa Maritime Profond“.

Območje, na katerega se nanašata navedeni vlogi za dovoljenji, ki zadevata izključno ekonomsko cono otoka Europa (ta se nahaja južno od Mozambiškega kanala, ki je del celote, poimenovane „francoski otoki, razpršeni v Indijskem oceanu“), opredeljujejo premice, ki povezujejo točke, katerih zemljepisne koordinate so določene v nadaljevanju po sistemu WGS84 v šestdesetiških stopinjah, pri čemer izhodiščni poldnevnik poteka skozi Greenwich:

Točka Zemljepisna dolžina Zemljepisna širina A 40° 55′ 00″ v. g. d. 19° 03′ 00″ j. g. š. B 41° 06′ 00″ v. g. d. 19° 08′ 00″ j. g. š. C Presečišče vzporednika 23° 08′ 26″ j. g. š. z izključno francosko in madagaskarsko ekonomsko cono (se določi) D Presečišče vzporednika 23° 12′ 05″ j. g. š. z izključno francosko in mozambiško ekonomsko cono (se določi)

B do C: meja francoske in madagaskarske izključne ekonomske cone (se določi);

D do A: meja francoske in mozambiške izključne ekonomske cone (se določi).

Vložitev vlog in merila za podelitev pravic

Vlagatelji začetne vloge in konkurenčnih vlog morajo dokazati, da izpolnjujejo pogoje za pridobitev pravic iz členov 4 in 5 spremenjenega odloka št. 2006-648 z dne 2. junija 2006 o rudarskih pravicah in pravicah podzemnega skladiščenja (Journal officiel de la République française z dne 3. junija 2006).

Zainteresirane družbe lahko predložijo konkurenčno vlogo v devetdesetih dneh od dneva objave tega obvestila v skladu s postopkom, povzetim v „Obvestilu o pridobitvi rudarskih pravic za ogljikovodike v Franciji“, ki je bilo objavljeno v Uradnem listu Evropskih skupnosti C 374 z dne 30. decembra 1994, str. 11, in določenim s spremenjenim odlokom št. 2006-648 z dne 2. junija 2006 o rudarskih pravicah in pravicah podzemnega skladiščenja (Journal officiel de la République française z dne 3. junija 2006).

Konkurenčne vloge se pošljejo na spodaj navedeni naslov Ministrstva za ekologijo, trajnostni razvoj in energijo. Odločitve o začetnih in konkurenčnih vlogah bodo sprejete v roku dveh let od datuma prejema začetne vloge s strani francoskih organov in najpozneje 18. aprila 2016.

Pogoji in zahteve za izvajanje dejavnosti in njeno prenehanje

Vlagatelji naj upoštevajo člena 79 in 79.1. rudarskega zakonika in spremenjeni odlok št. 2006-649 z dne 2. junija 2006 o rudarskih dejavnostih, dejavnostih podzemnega skladiščenja ter o pravilih, ki urejajo rudnike in podzemna skladišča (Journal officiel de la République française z dne 3. junija 2006).

Za dodatne informacije naj se obrnejo na Ministrstvo za ekologijo, trajnostni razvoj in energijo:

Direction générale de l’énergie et du climat – Direction de l’énergie Bureau exploration et production des hydrocarbures Tour Séquoia 1 place Carpeaux 92800 Puteaux FRANCIJA Tel. +33 140819527

Zgoraj navedene zakonske in druge določbe so na voljo na spletni strani Légifrance: http://www.legifrance.gouv.fr

(1) UL L 164, 30.6.1994, str. 3.